૯. આઝાદીના સાત દાયકાના સંસદીય ઇતિહાસમાં પહેલાં ટેકો જાહેર કરી, સામી પાર્ટીની સરકારો તોડવામાં અને પછી વડાપ્રધાન - મુખ્યપ્રધાનોને જોડવામાં અને ફરીથી એમને તોડવાનો કોંગ્રેસી સિલસિલો રસપ્રદ છે ! ૧૯૭૭માં બનેલી મોરારજીભાઈના વડપણ હેઠળની જનતા પાર્ટીની સરકારને ૧૯૭૯માં તોડવા માટે, ઇન્દિરાજીએ અસંતુષ્ટ નેતા ચૌધરી ચરણસિંહને આગળ કર્યા. ચૌધરી વડાપ્રધાન પણ બન્યા, પરંતુ ત્યાર પછી સંસદભવનમાં ચરણસિંઘને ટેકો પાછો ખેંચી લઈ ગબડાવી મૂક્યા ! એવું જ ૧૯૯૦માં વી.પી. સિંહની સરકાર જતાં, ચંદ્રશેખરને કોંગ્રેસે સમર્થન જાહેર કરી વડાપ્રધાન બનાવ્યા પછી માત્ર છએક મહિનામાં તેમને પણ હાંકી કાઢ્યા ! કોંગ્રેસનાં આવાં કરતૂતોનો સિલસિલો અહીં જ અટકતો નથી. ૧૯૯૬માં કર્ણાટકના વરિષ્ઠ નેતા - જનતાદળ (એસ)ના એચ.ડી. દેવેગૌડાને અટલજીની ૧૩ દિવસની સરકાર પછી, કોંગ્રેસે વડાપ્રધાન બનાવ્યા. અને માત્ર ૧૦ મહિનામાં જ આ વરિષ્ઠ નેતાને ઘરભેગા કરી પણ દીધા ! (આ એ જ દેવેગોડાના સુપુત્ર કુમાર સ્વામી આજે થનગનભૂષણ થઈ, ત્રીજા નંબરની પાર્ટીના નેતા હોવા છતાંય એ જ કોંગ્રેસના ટેકાથી કર્ણાટકના મુખ્યમંત્રી બનવાની જનાદેશ વિરુદ્ધની પ્રવૃત્તિઓમાં મદમસ્ત છે! એ પણ આપણી લોકશાહીની-જાહેરજીવનની અને આપણી કમનસીબી છે !)